Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Consiliului de miniștri ACP-UE privind revizuirea modalităților și condițiilor de finanțare a investițiilor (capitolul 1 din anexa II la Acordul de parteneriat ACP-CE) /* COM/2012/0113 final - 2012/0052 (NLE) */





EXPUNERE DE MOTIVE Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000[1], prevede că facilitatea de investiții ACP este constituită din resurse gestionate ca un fond reînnoibil (de tip „revolving”) și ca finanțări nerambursabile sub formă de subvenții pentru finanțarea dobânzilor. Totodată, acordul prevede că pachetul financiar prevăzut pentru aceste finanțări nerambursabile poate fi folosit în proporție de maximum 10 % pentru a finanța asistența tehnică aferentă proiectelor în țările ACP [anexa II la Acordul de parteneriat ACP-CE, Capitolul 1, articolul 1 alineatul (3) și articolul 2 alineatul (9)]. Asistența tehnică aferentă proiectelor ajută țările partenere și investitorii să își pregătească și să își supravegheze mai bine proiectele de investiții, să amelioreze calitatea și impactul investițiilor, precum și să consolideze capacitățile manageriale ale partenerilor locali pe termen mediu și lung. Astfel cum se prevede la articolul 6b din capitolul 1 din anexa II la Acordul de parteneriat ACP-CE, în 2010, a fost realizată o evaluare la jumătatea perioadei a facilității pentru investiții, sub forma unei evaluări independente, care acoperă perioada 2003-2009. Din rațiuni de exhaustivitate, au fost de asemenea incluse operațiunile finanțate din resursele proprii ale Băncii Europene de Investiții (BEI). Concluzia evaluării a fost aceea că utilizarea asistenței tehnice a fost o componentă importantă a valorii adăugate a operațiunilor BEI, în general, și a facilității pentru investiții, în special, contribuind la consolidarea practicilor de gestionare ale intermediarilor financiari. Cu toate acestea, s-a remarcat, de asemenea, faptul că actualul pachet de asistență tehnică a fost prea limitat și s-a recomandat elaborarea de mecanisme pentru asigurarea de resurse suplimentare de finanțare nerambursabilă pentru asistența tehnică, combinate cu alte instrumente gestionate de Banca Europeană de Investiții, cum ar fi împrumuturi și investiții în capitaluri proprii. Această recomandare a fost confirmată de Comisia Europeană și de Banca Europeană de Investiții. Propunerea este menită să permită Băncii Europene de Investiții, atât în cadrul facilității pentru investiții, cât și al operațiunilor finanțate din resursele proprii ale BEI, să beneficieze în continuare de asistența tehnică aferentă proiectelor pe durata actualului protocol financiar (al 10-lea Fond European de Dezvoltare) și ulterior. În conformitate cu articolul 100 din Acordul de la Cotonou, anexa II poate fi revizuită printr-o decizie a Consiliului de miniștri ACP-UE. Obiectivul prezentei propuneri de decizie este de a se crește de la 10 % la 15 % partea din pachetul financiar destinat subvenționării dobânzii care poate fi utilizată pentru asistența tehnică aferentă proiectelor, conform articolului 1 alineatul (3) și articolului 2 alineatul (9) din capitolul 1 al anexei II la Acordul de parteneriat ACP-CE. Se reamintește că acest procentaj reprezintă un plafon. Comisia propune adoptarea de către Consiliu a deciziei anexate. 2012/0052 (NLE) Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Consiliului de miniștri ACP-UE privind revizuirea modalităților și condițiilor de finanțare a investițiilor (capitolul 1 din anexa II la Acordul de parteneriat ACP-CE) CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 209 alineatul (2) coroborat cu articolul 218 alineatul (9), având în vedere Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000[2] (denumit în continuare „acordul de parteneriat ACP-CE”), având în vedere propunerea Comisiei, întrucât: (1)(1) Articolul 100 din Acordul de parteneriat stabilește că anexele Ia, Ib, II, III, IV și VI la acord pot fi revizuite, adaptate și/sau modificate de către Consiliul de miniștri ACP-UE, pe baza unei recomandări din partea Comitetului de cooperare pentru finanțarea dezvoltării ACP-UE. (2) O evaluare la jumătatea perioadei privind utilizarea facilității pentru investiții și a resurselor proprii ale BEI în regiunea ACP a fost efectuată în conformitate cu articolul 6b din capitolul 1 din anexa II la Acordul de parteneriat ACP-CE. Una dintre recomandările prezentate în evaluare a fost aceea de a se asigura resurse suplimentare de finanțare a asistenței tehnice. (3)(3) Luând în considerare rezultatele evaluării la jumătatea perioadei, scopul revizuirii propuse a anexei II la Acordul de parteneriat ACP-CE este de a crește de la 10 % la 15 % partea din pachetul financiar destinat subvenționării dobânzii care poate fi utilizată pentru asistența tehnică aferentă proiectelor, astfel cum este definită la articolul 1 alineatul (3) și la articolul 2 alineatul (9) din capitolul 1 al anexei II la Acordul de parteneriat ACP-CE, ADOPTĂ PREZENTA DECIZIE: Articolul 1 Poziția care urmează să fie adoptată de Uniunea Europeană în cadrul Consiliului de miniștri ACP-UE privind revizuirea anexei II la Acordul de parteneriat ACP-CE se bazează pe proiectul de decizie a Consiliului de miniștri ACP-UE, anexat la prezenta decizie. Articolul 2 După adoptare, decizia Consiliului de miniștri ACP-UE se publică în Jurnalul Oficial al Uniunii Europene. Adoptată la Bruxelles, 19.3.2012. Pentru Consiliu Președintele ANEXĂ Proiect DECIZIE A CONSILIULUI DE MINIȘTRI ACP-UE privind revizuirea modalităților și condițiilor de finanțare a investițiilor (capitolul 1 din anexa II la Acordul de parteneriat ACP-CE) CONSILIUL DE MINIȘTRI ACP-UE, Având în vedere Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000[3], astfel cum a fost modificat la Luxemburg la 25 iunie 2005[4] și la Ouagadougou, la 22 iunie 2010[5] („Acordul de parteneriat ACP-CE”), în special articolul 100, întrucât: (1) Evaluarea intermediară privind utilizarea facilității pentru investiții și a resurselor proprii ale BEI în regiunea ACP a fost efectuată în conformitate cu articolul 6b din capitolul 1 al anexei II la Acordul de parteneriat ACP-CE. Una dintre recomandările prezentate în evaluare a fost aceea de a se asigura resurse suplimentare de finanțare a asistenței tehnice. (2) Luând în considerare rezultatele evaluării la jumătatea perioadei, scopul revizuirii propuse a anexei II la Acordul de parteneriat ACP-CE este de a crește de la 10 % la 15 % partea din pachetul financiar destinat subvenționării dobânzii care poate fi utilizată pentru asistența tehnică aferentă proiectelor, astfel cum este definită la articolul 1 alineatul (3) și la articolul 2 alineatul (9) din capitolul 1 al anexei II la Acordul de parteneriat ACP-CE. ADOPTĂ PREZENTA DECIZIE: Articolul 1 Capitolul 1 din anexa II la Acordul de parteneriat ACP-CE se modifică după cum urmează: 1. La articolul 1, alineatul (3) se înlocuiește cu următorul text: „Subvenționarea dobânzii poate fi capitalizată sau poate fi folosită sub formă de finanțări nerambursabile. Contravaloarea subvenționării ratei dobânzii, calculată la valoarea sa în momentul punerii la dispoziție a împrumutului, este dedusă din alocarea pentru subvenționarea dobânzii specificate în anexa Ib alineatul (2) litera (c) și este plătită direct băncii. Maximum 15 % din această alocare pentru subvenționarea ratei dobânzii poate fi folosită, de asemenea, pentru a sprijini asistența tehnică aferentă proiectelor în țările ACP.” 2. La articolul 2, alineatul (9) se înlocuiește cu următorul text: „Subvenționarea dobânzii poate fi capitalizată sau poate fi folosită sub formă de finanțări nerambursabile. Bugetul pentru subvenționarea ratei dobânzii poate fi folosit în proporție de maximum 15 % pentru a finanța asistența tehnică aferentă proiectelor în țările ACP.” Articolul 2 Prezenta decizie intră în vigoare la data adoptării sale. Adoptată la […],[…] Pentru Consiliul de miniștri ACP-UE Președintele [1] JO L 317, 15.12.2000, p. 3. Acord astfel cum a fost modificat prin acordul semnat la Luxemburg la 25 iunie 2005 (JO L 287, 28.10.2005, p. 4) și prin acordul semnat la Ouagadougou la 22 iunie 2010 (JO L 287, 4.11.2010, p. 3). [2] JO L 317, 15.12.2000, p. 3. Acord astfel cum a fost modificat prin acordul semnat la Luxemburg la 25 iunie 2005 (JO L 287, 28.10.2005, p. 4) și prin acordul semnat la Ouagadougou la 22 iunie 2010 (JO L 287, 4.11.2010, p. 3). [3] JO L 317, 15.12.2000, p. 3. Acordul, astfel cum a fost rectificat prin JO L 385, 29.12.2004, p. 88. [4] JO L 209, 11.8.2005, p. 27. [5] JO L 287, 4.11.2010, p. 3.